KOMISIJOS ĮGYVENDINIMO REGLAMENTAS (ES) 2022/1365

2022 m. rugpjūčio 4 d.

kuriuo dėl naujo maisto produkto mikrodumblių Schizochytrium sp. aliejaus, kuriame gausu DHR ir EPR, naudojimo sąlygų iš dalies keičiamas Įgyvendinimo reglamentas (ES) 2017/2470

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,

kadangi:

(1) Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos naujų maisto produktų sąrašą įtrauktus naujus maisto produktus;

(2) pagal Reglamento (ES) 2015/2283 8 straipsnį Komisijos įgyvendinimo reglamentu (ES) 2017/2470 (2) nustatytas Sąjungos naujų maisto produktų sąrašas;

(3) į Įgyvendinimo reglamento (ES) 2017/2470 priede pateiktą Sąjungos sąrašą mikrodumblių Schizochytrium sp. aliejus, kuriame gausu DHR ir EPR, įtrauktas kaip leidžiamas naudoti naujas maisto produktas;

(4) remiantis Europos Parlamento ir Tarybos reglamento (EB) Nr. 258/97 (3) 4 straipsnio 2 dalimi, mikrodumblių Schizochytrium sp. aliejų, kuriame gausu DHR ir EPRA, buvo leista pateikti rinkai kaip naują maisto produktą, skirtą naudoti keliuose maisto produktuose;

(5) Komisijos įgyvendinimo reglamentu (ES) 2015/546 (4) buvo iš dalies pakeistos naujo maisto produkto mikrodumblių Schizochytrium sp. aliejaus, kuriame gausu DHR ir EPR, naudojimo sąlygos. Visų pirma mikrodumblių Schizochytrium sp. aliejaus, kuriame gausu DHR ir EPR, naudojimas išplėstas įtraukiant papildomus maisto produktus, t. y. maisto papildus, kaip apibrėžta Europos Parlamento ir Tarybos direktyvoje 2002/46/EB (5);

(6) 2021 m. gruodžio 8 d. bendrovė „DSM Nutritional Products“ (toliau – pareiškėjas) pagal Reglamento (ES) 2015/2283 10 straipsnio 1 dalį pateikė Komisijai paraišką leisti iš dalies pakeisti naujo maisto produkto mikrodumblių Schizochytrium sp. aliejaus, kuriame gausu DHR ir EPR, naudojimo sąlygas. Pareiškėjas paprašė išplėsti mikrodumblių Schizochytrium sp. aliejaus, kuriame gausu DHR ir EPR, naudojimo sritį įtraukiant visiems vartotojams skirtus žuvų pakaitalus ir mėsos pakaitalus, kai naudojamas kiekis atitinkamai yra 300 mg/100 g ir 300 mg/100 g;

(7) Komisija mano, kad prašomas Sąjungos sąrašo atnaujinimas nedaro poveikio žmonių sveikatai ir kad Europos maisto saugos tarnybos (toliau – Tarnyba) saugos vertinimas pagal Reglamento (ES) 2015/2283 10 straipsnio 3 dalį nėra būtinas. Išplėtus naudojimo sritį, mikrodumblių Schizochytrium sp. aliejaus, kuriame gausu DHR ir EPR, suvartojamas kiekis, kuris kartu su suvartojamu naujo maisto produkto, šiuo metu naudojamo pagal leidžiamas paskirtis, kiekiu yra panašus į suvartojamą kiekį, kurį Tarnyba (6) įvertino kaip saugų ir kurio pagrindu Įgyvendinimo sprendimu (ES) 2015/546 buvo suteiktas leidimas išplėsti mikrodumblių Schizochytrium sp. aliejaus, kuriame gausu DHR ir EPR, naudojimo sritį. Todėl tikslinga iš dalies pakeisti naujo maisto produkto mikrodumblių Schizochytrium sp. aliejaus, kuriame gausu DHR ir EPR, naudojimo sąlygas, išplečiant jo naudojimo sritį įtraukiant žuvų pakaitalus ir mėsos pakaitalus;

(8) paraiškoje pateikta informacija yra pakankamas pagrindas nustatyti, kad prašomi naujo maisto produkto naudojimo sąlygų pakeitimai atitinka Reglamento (ES) 2015/2283 12 straipsnyje nustatytas sąlygas ir turėtų būti patvirtinti;

(9) todėl Įgyvendinimo reglamento (ES) 2017/2470 priedas turėtų būti atitinkamai iš dalies pakeistas;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 4 d. Komisijos vardu Pirmininkė Ursula VON DER LEYEN

(1) OL L 327, 2015 12 11, p. 1.

(2) 2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

(3) 1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).

(4) 2015 m. kovo 31 d. Komisijos įgyvendinimo sprendimas (ES) 2015/546, kuriuo leidžiama pagal Europos Parlamento ir Tarybos reglamentą (EB) Nr. 258/97 išplėsti mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirtį (OL L 90, 2015 4 2, p. 11).

(5) 2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).

(6) Scientific Opinion on the extension of use for DHA and EPA-rich algal oil from Schizochytrium sp. as a Novel Food ingredient (EFSA Journal 2014;12(10):3843).